ЈАВНО ПРЕДУЗЕЋЕ „ЕЛЕКТРОПРИВРЕДА СРБИЈЕ“ БЕОГРАД

ЕЛЕКТРОПРИВРЕДА СРБИЈЕ ЈП БЕОГРАД-ОГРАНАК ТЕНТ

Улица: Богољуба Урошевића- Црног број 44.

Место:Обреновац

Број:5364-Е.03.02-342303/9-2017

18.09.2017.год.

На основу члана 54. и 63. Закона о јавним набавкама („Службeни глaсник РС", бр. 124/12, 14/15 и 68/15), Комисија за јавну набавку број 3000/1897/2017 (1143/2017 ), за набавку: Лежајеви за ВСВ-ТЕНТ Б, на захтев заинтересованог лица, даје

ДОДАТНЕ ИНФОРМАЦИЈЕ ИЛИ ПОЈАШЊЕЊА

У ВЕЗИ СА ПРИПРЕМАЊЕМ ПОНУДЕ

**Бр. 1**

Пет и више дана пре истека рока предвиђеног за подношење понуда, заинтересовано лице је у писаном облику од наручиоца тражило додатне информације односно појашњења а Наручилац у року од три дана од дана пријема захтева објављује на Порталу јавних набавки и интернет страници Наручиоца,следеће информације, односно појашњења:

**ПИТАЊЕ 1**:

Наручилац је као предмет набавке навео ознаке произвођача ФАГ, а имајући у виду члан 71 и члан 72 став 2, у обавези је да ове ознаке конкретног произвођача кога чије је ознаке навео прати речима “или одговарајуће”. Молимо вас да у складу са ЗЈН извршите измену конкурсне документације у овом делу.

**ОДГОВОР 1:**

У спецификацији која је саставни део ЈН 3000/1897/2017 није наведено име ниједног произвођача лежајева већ су коришћене ознаке према прописима о означавању лежајева, тако да понуђени лежајеви било ког произвођача морају испунити услове дефинисане основним и додатним ознакама наведених лежајева. У обрасцу структуре цене је предвиђено да Понуђач обавезно мора навести понуђене ставке према ознакама произвођача чији бренд нуди.

**ПИТАЊЕ 2**:

У делу Конкрсне документације на страни 4/47 -**3.2 Квалитет и техничке карактеристике (спецификације**) „У понуди (Обрасцу структуре цене) Понуђач обавезно мора навести понуђене ставке према ознакама произвођача чији бренд нуди. Паковање обележавање и провера квалитета: Испоручени лежаји морају бити нови (некоришћени у експлоатацији), правилно складиштени и не старији од 5 година. Свако испоручено добро мора бити упаковано у оригиналну јединичну амбалажу произвођача на којој се такође, мора јасно видети препознатљив знак произвођача, тачна ознака лежаја и земља порекла.Ознаке на паковању морају бити идентичне ознакама на лежају. Приликом испоруке лежајева обавезно доставити документ издат од стране произвођача, са значењем кодираних ознака везаних за датум производње и датум паковања.“ У складу са чланом 70 и 71 наручилац је у обавези да доставити техничке спецификације односно одреди каратеристике добра као што ду димензије, квалитет, стандарди, ниво квалитета. Наручилац је у овом делу Конкурсне документације прописао само начин паковања и обележавања, те вас молимо да у складу са наведеним члановима ЗЈН доставите по којим стандардима добра морају бити израђен, као и детаљан технички опис добра који су предмет јавне набавке.

**ОДГОВОР 2:**

Сви неопходни подаци за наручивање и испоруку предметних лежајева који су битни за наручиоца а које је неопходно да испоручилац испуни дати су кроз основне ознаке лежајева, додатне ознаке лежајева као и кроз услове дефинисане у Техничкој спецификацији.

На пример, за лежај 22 340 MBC3 ( ставка 1 из спецификације ), према прописима о означавању лежајева ради се о самоподесивом дворедном буричастом лежаји са пречником унутрашњег проврта 200 мм. Према додатним ознакама ради се о лежају са масивним месинганим кавезом са вођењем на унутрашњем прстену и са зазорима који су већи од нормалних, односно са C3 зазором. Све ове информације није неопходно посебно наводити јер се ради о информацијама које произилазе из означавања које је дефинисано стандардима и које је познато свим реномираним произвођачима и дистрибутерима лежајева.

Ако Вам претходно поменути обим достављених информација са наше стране није довољан за наручивање лежаја од произвођача, молим Вас да нам за сваку ставку из спецификације доставите списак питања која од Вас захтева произвођач чије лежајеве намеравате да нудите. Ми ћемо у складу са нашим могућностима покушати да Вам помогнемо да разјасните све недоумице и понудите лежајеве који ће бити адекватни захтеваним.

Лежај је стандардан производ и приликом дефинисања набавке није могуће приложити детаљне радионичке цртеже и документацију која би дефинисала: квалитете материјала, све димензије са класама толеранција облика и димензија, технологију израде са термичким обрадама, квалитете површина, итд. Такву документацију поседују само произвођачи лежајева и она је резултат дугогодишњег истраживања, развоја и пројектовања.

Што се тиче паковања, наручилац је захтевао да се лежајеви морају испоручити у оригиналним паковањима произвођача а сам начин паковања треба да буде дефинисан од стране самог произвођача лежајева и то није дефинисано било каквим стандардима. Сматрамо да оригинална паковања урађена од стране произвођача на најбољи начин штите лежај од свих оштећења и негативних спољашњих утицаја.

**ПИТАЊЕ 3**:

На основу ког стандарда је дозвољено да производи од гуме могу бити ускладиштени до 5 година, имајћи у виду да сте навели да је кучиште лежаја са гуменим заптивкама „Кућиште лежаја SNV 180 FL је пролазно кућиште и испоручити га са свим потребним гуменим заптивкама за уградњу лежаја 23 220 E1A XL KM“? Према свим српским и европским стандардима проиводи од гуме и гумене заптивке не подлежу гаранцији након 2 године, те вас молимо за стандард према коме сте навели да производи који се нуде могу бити и са дужим временским периодом ускладиштења..

**ОДГОВОР 3:**

Као што сте и сами навели у Тендерској документацији је наведено да „ Испоручени лежајеви морају бити нови ( некоришћени у експлоатацији ), правилно складиштени и не старији од 5 година”. Као што је и написано, овај захтев се односи на лежајеве а заптивке које су израђене од гуме подлежу прописима који се односе на ову врсту производа и нису обухваћене захтевом да буду не старије од 5 година. Оне се испоручују у складу са прописима за гумене производе.

**ПИТАЊЕ 4**:

У конкурсној документацији на страни 5/47 у делу 3.4. Рок испоруке добара, наведено је следеће: „Изабрани понуђач је обавезан да испоруку добара изврши у року који не може бити дужи од 30 дана од закључења уговора. „ Чланом 10. став 1. ЗЈН прописано је да је наручилац дужан да у поступку јавне набавке **омогући што је могуће већу конкуренцију**, док је ставом 2. истог члана ЗЈН-а прописано да наручилац не може да ограничи конкуренцију мећу понуђачима, а посебно не може да онемогући било којег понуђача да учествује у поступку јавне набавке неоправданом употребом преговарачког поступка, нити коришћењем дискриминаторских услова, техничких спецификација и критеријума. Чланом 76. став 6.. Закона о јавним набавкама дефинисани је да „наручилац одређује услове за учешће у поступку тако да ти услови не дискриминишу понуђаче и да су у логичкој вези са предметом набавке“ Чланом 12. став 1. ЗЈН прописано је да је наручилац је дужан да у свим фазама поступка јавне набавке обезбеди **једнак положај свим понуђачима.** Чланом 12. став 1. ЗЈН прописано је да наручилац **не може да одређује** услове који би значили националну, **територијалну**, предметну или личну **дискриминацију** међу понуђачима, нити дискриминацију која би произлазила из класификације делатности коју обавља понуђач. Прописивањем услова за рок испоруке добара од свега 30 дана, Наручилац је директно фаворизовао понуђаче који лежајеве имају на стању И повредио Члан 10, 12 И 76 ЗЈН. Имајући у виду сложеност технолошког поступка саме израде, контроле квалитета, царинске процедуре при увоз, траснспорта ових врсти лежајева, наручилац је онемогућио достављање исправне понуде свим понуђачима И директно фаворизовао понуђаче који ову робу поседују на стању.

На ваш захтев доставићемо потврду од минимално 3 произвођача ове врсте лежајева у коме че доставити рок испоруке И потребна времена технолочког процеса, контроле квалитетета И испитивања која је потребно извршити, а која сте захтевали да се доставе уз испоруку. **Да ли наручилац прихвата рок испоруке од 90 дана?** Као потврду горе наведеног, достављамо вам И став Републичке комисије за заштиту права кроз праксу донетих решења, пре свега Решења број 4-00-2588/2015 од 22.01.2016 године Прилог; Решење/ став комисије за јавне набавке 4-00-2588/2015 од 22.01.2016

**ОДГОВОР 4:**

Наручилац је поставио захтев у складу са својим потребама водећи рачуна да обезбеди довољну конкуренцију.

Сходно члану 10. Став 1. ЗЈН, Наручилац има обавезу да обезбеди конкуренцију међу понуђачима, али то не значи да има обавезу да услове за учествовање у поступку дефинише на начин који омогућава сваком заинтересованом понуђачу да учествује у поступку јавне набавке. Услове и захтеве у конкурсној документацији Наручилац дефинише полазећи од својих објективних потреба, а не од пословних и економских могућности понуђача. Наручилац сматра да довољан број понуђача може да испуни постављени захтев пошто се ради о стандардним лежајевима који се код велике већина произвођача производе за складишта, а не по основу поруџбина, те да је тиме конкуренција омогућена и да Наручилац има могућност да изабере понуду која је најповољнија.

Наручилац може продужити рок за испоруку на највише 60 дана од закључења уговора за ставке 1 и 2 обрасца структуре цене, и на 45 дана од закључења уговора за ставке 3 и 4 обрасца структуре цене.

Наведена појашњења сматрају се саставним делом конкурсне документације за предметну јавну набавку. Наручилац ће сагласано учињеним појашњењима изменити конкурсну документацију.